Ego Alaydis ducissa, mater ducis Burgundie, notum facio omnibus presentes litteras inspecturis quod, cum discordia verteretur inter abbatissam et conventum Loci Dei ex una parte et Milonem de Divione et Dominicum nepotem suum ex altera super quadam vinea sita in territorio de Nuyz, videlicet in finagio de Croe Champ prope leprosiam dicte ville, inter vineas Thome Choiphette ex utroque latere, quam vineam Johanneta soror dicti Milonis quondam uxor Robeti panificis mei in extrema voluntate constituta legaverat dictis abbatisse et conventui prout ipse asserebant. Tandem partibus in presentia mea constitutis, de consilio prudentum virorum et communi consensu partium, pacificatum fuit in hunc modum. Videlicet quod dictus Milo pro se et pro nepote suo dictis monialibus predictam vineam in perpetuum quitavit, dicta vero abbatissa et conventus Loci Dei dicto Miloni et nepoti suo dederunt quinquaginta libras divionensium pro quitatione dicte vinee sibi facta. Promisit autem dictus Milo super se et super omnia bona sua mobilia et immobilia dictam vineam contra omnes deffendere et etiam garantire. Hanc autem quitationem dictus Dominicus laudavit et etiam approbavit. Et ut hoc ratum et firmum in posterum habeatur, ad preces utriusque partis presentibus litteris sigillum meum apposui. Actum anno Domini Mo CCo quadragesimo septimo, mense februarii.